b'\n_START_ARTICLE_\nTrije jaj\xc4\x8dki\n_START_SECTION_\nObnova\n_START_PARAGRAPH_\nPravljica Trije jaj\xc4\x8dki govori o bogata\xc5\xa1u, ki se je \xc5\xbeelel poro\xc4\x8diti z dekletom, ki ni ne od o\xc4\x8deta in ne od matere. Po dolgem in neuspe\xc5\xa1nem iskanju, ga nekega dne sre\xc4\x8da bera\xc4\x8d. Ta bogata\xc5\xa1a prosi, naj mu da tistega, \xc4\x8desar ima najve\xc4\x8d. Bogata\xc5\xa1 mu odvrne, da ima veliko denarja, \xc5\xa1e ve\xc4\x8d pa \xc5\xbealosti, in mu zaupa svoje te\xc5\xbeave. Bera\xc4\x8d bogata\xc5\xa1u zato podari tri jaj\xc4\x8dke in mu naro\xc4\x8di, naj zlomi eno jajce ko bo pri\xc5\xa1el do potoka in ga spusti v vodo. Bogata\xc5\xa1 ga nagradi, spravi jaj\xc4\x8dka in se odpravi na pot._NEWLINE_Vendar pa ne ravna tako, kot mu je naro\xc4\x8dil bera\xc4\x8d, saj ga premaga radovednost. Razbije prvo jajce. Ko po\xc4\x8di lupina, iz nje sko\xc4\x8di lepa deklica, zakri\xc4\x8di da jo mu\xc4\x8di \xc5\xbeeja in \xc5\xa1e isti hip umre. Bogata\xc5\xa1, misle\xc4\x8d, da je deklica umrla, ker mu je jajce padlo na trda tla, drugo jajce razbije nekoliko bolj previdno. Iz lupine sko\xc4\x8di \xc5\xa1e lep\xc5\xa1a deklica, a se dogodek spet ponovi. Ko bogata\xc5\xa1 nato kon\xc4\x8dno prispe do potoka, stre \xc5\xa1e tretji jaj\xc4\x8dek in ga spusti v vodo, iz katere se dvigne zelo lepa zlatolasa deklica. Ker je bila gola, ji je bogata\xc5\xa1 predlagal, naj ga po\xc4\x8daka v grmovju, on pa ji bo prinesel obleko._NEWLINE_Takoj ko je od\xc5\xa1el, je k deklici pristopila ciganka in jo z vso silo vrgla v vodo. Ko se je bogata\xc5\xa1 vrnil ga je ciganka prepri\xc4\x8dala, da je ona tista deklica. Bogata\xc5\xa1 ji vrjame in ne preostane mu drugega, kot da se z njo poro\xc4\x8di. Njun zakon je bogata\xc5\xa1u povzro\xc4\x8dal \xc5\xa1e ve\xc4\x8djo \xc5\xbealost zato se je vedno znova vra\xc4\x8dal k potoku._NEWLINE_Nekega dne je v njem zagledal zlato ribico in za dogodek povedal svoji \xc5\xbeeni. \xc4\x8cez nekaj \xc4\x8dasa ciganka zboli in mo\xc5\xbeu re\xc4\x8de, da bo ozdravela le, \xc4\x8de bo pojedla zlato ribico. Mo\xc5\xbe ji prinese in spe\xc4\x8de ribico, eno luskico pa shrani. Nekega dne jo izgubi, ker mu pade na tla, na tem mestu pa nato zraste velika hru\xc5\xa1ka, ki je pono\xc4\x8di cvetela, zjutraj pa obrodila zlate hru\xc5\xa1ke. \xc4\x8cez \xc4\x8das \xc5\xbeena spet zboli, takrat pa naj bi jo ozdravilo le to, da bi ji mo\xc5\xbe zakuril z lesom zlate hru\xc5\xa1ke. Bogata\xc5\xa1 zato pokli\xc4\x8de drvarja, da jo poseka._NEWLINE_Drvar pa si je vzel majhno trsko, jo nesel domov in shranil v omaro. Bil je vdovec, zato je pogosto, ko je pri\xc5\xa1el z dela, pri\xc5\xa1el v neurejen dom. To pa se je, ko je domov prinesel trsko, nenadoma spremenilo. Vedno, ko je pri\xc5\xa1el domov, je bil njegov dom urejen, \xc4\x8dakala pa ga je tudi ve\xc4\x8derja. Zanimalo ga je kdo je tako prijazen, o dogodku pa je povedal tudi bogata\xc5\xa1u. Tako je nekega jutra, namesto, da bi \xc5\xa1el na delo, pogledal skozi klju\xc4\x8davnico. Videl je deklico, ki je stopila z omare in pri\xc4\x8dela pospravljati. Hitro je planil v hi\xc5\xa1o, zaprl omaro, bogata\xc5\xa1 pa je stopil k deklici in jo objel. Deklica mu je povedala za vse, kar se ji je zgodilo._NEWLINE_Ko bogata\xc5\xa1 pride domov, vpra\xc5\xa1a \xc5\xbeeno, kak\xc5\xa1no kazen zaslu\xc5\xbei tisti, ki uni\xc4\x8di nedol\xc5\xbeno du\xc5\xa1o. Ta mu odvrne, da si tak\xc5\xa1en \xc4\x8dlovek zaslu\xc5\xbei smrt. Tako sama sebi napove smrtno obsodbo, bogata\xc5\xa1 pa se poro\xc4\x8di z deklico.\n_START_SECTION_\nAnaliza pravljice po Brunu Bettelheimu\n_START_PARAGRAPH_\nPoroka/zakon: Po Bettelheimu zveza s kaznovanjem in iztrebljanjem zla simbolizira moralno etnost na najvi\xc5\xa1ji ravni, hkrati pa je, ko junak najde pravega partnerja, za vedno prese\xc5\xbeena tesnoba pred lo\xc4\x8ditvijo._NEWLINE_Trojica: Tri je misti\xc4\x8dno in pogosto sveto \xc5\xa1tevilo. V nezavednem \xc5\xa1tevilo tri ozna\xc4\x8duje spolnost; ker imata oba spola po tri zunanje spolne znake._NEWLINE_Sre\xc4\x8dni konec: Pravljica lahko vsebuje veliko sanjskih oz. nerealnih potez, vendar ima pred sanjami to prednost, da ima trdno zgradbo z dolo\xc4\x8denim za\xc4\x8detkom/zapletom in zgodbo, ki se razpleta proti sre\xc4\x8dnemu kon\xc4\x8dnemu razpletu.\n_START_SECTION_\nMotivno \xe2\x80\x93 tematske povezave\n_START_PARAGRAPH_\nGlavni motiv v pravljici je bogata\xc5\xa1evo hrepenenje po deklici ki ni ne od matere in ne od o\xc4\x8deta ter njuna poroka. V pravljici se pojavljata dve pravlji\xc4\x8dni \xc5\xa1tevili; tri (trije jaj\xc4\x8dki) in sedem (sedem dr\xc5\xbeav). Glavni junak pravljice hrepeni po poroki z \xc5\xbeeleno osebo, vendar mu naivnost to prepre\xc4\x8di. Na koncu pa vendarle sledi zanj ugoden razplet in sre\xc4\x8den konec; to je poroka z deklico._NEWLINE_Naslov variante obravnavane pravljice je Od dekline, ki je nej bila od matere rojena.'